子革對靈王
作者：先秦：左丘明 
篇章：古文觀止 卷二・周文

paragraphs: 楚子狩於州來，次於潁尾，使蕩侯、潘子、司馬督、囂尹午、陵尹喜帥師圍徐以懼吳。楚子次於乾溪，以爲之援。
雨雪，王皮冠，秦復陶，翠被，豹舄，執鞭以出，僕析父從。右尹子革夕，王見之。去冠被，舍鞭，與之語曰：“昔我先王熊繹與呂伋、王孫牟、燮父、禽父，並事康王，四國皆有分，我獨無有。今吾使人於周，求鼎以爲分，王其與我乎？”
對曰：“與君王哉！昔我先王熊繹，闢在荊山，篳路藍縷，以處草莽，跋涉山林，以事天子，唯是桃弧、棘矢，以共御王事。齊，王舅也；晉及魯、衛，王母弟也。楚是以無分，而彼皆有。今周與四國服事君王，將唯命是從，豈其愛鼎？”王曰：“昔我皇祖伯父昆吾，舊許是宅。今鄭人貪賴其田，而不我與。我若求之，其與我乎？”
對曰：“與君王哉！周不愛鼎，鄭敢愛田？”王曰：“昔諸侯遠我而畏晉，今我大城陳、蔡、不羹，賦皆千乘，子與有勞焉。諸侯其畏我乎？”對曰：“畏君王哉！是四國者，專足畏也，又加之以楚，敢不畏君王哉？”
工尹路請曰：“君王命剝圭以爲鏚柲，敢請命。”王入視之。析父謂子革：“吾子，楚國之望也！今與王言如響，國其若之何？”子革曰：“摩厲以須，王出，吾刃將斬矣。”
王出，復語。左史倚相趨過。王曰：“是良史也，子善視之。是能讀《三墳》、《五典》、《八索》、《九丘》。”對曰：“臣嘗問焉，昔穆王欲肆其心，周行天下，將皆必有車轍馬跡焉。祭公謀父作《祈招》之詩，以止王心，王是以獲沒於祗宮。臣問其詩而不知也；若問遠焉，其焉能知之？”
王曰：“子能乎？”對曰：“能。其《詩》曰：‘祈招之愔愔，式昭德音。思我王度，式如玉，式如金。形民之力，而無醉飽之心。’”
王揖而入，饋不食，寢不寐，數日。不能自克，以及於難。
仲尼曰：“古也有志：‘克己復禮，仁也。’信善哉！楚靈王若能如是，豈其辱於乾溪？”